20.00 - Zatvorena birališta.

19.30 - RIK najavio prve rezultate glasanja između 21 i 22 časa, konačni rezultati najverovatnije u četvrtak. Nema prijavljenih nepravilnosti, javlja izveštač RTS-a.

18.15 - Na biračkom mestu broj 86 u Užicu je do 18 časova glasalo 33,8 odsto građana sa pravom glasa, od 1.377 upisanih u birački spisak. Na biračkom mestu broj 24 u Vranju glasalo je 35 odsto upisanih. Problema nije bilo.

18.00 - U jagodinskom selu Ribniku do 17 časova izašlo je 56 odsto od ukupno 257 građana sa pravom glasa, dok u je u Bresju do 18 sati glasalo 60 odsto od 521 birača.

14.05 - U Vranju do 14 sati glasalo oko 25 odsto birača, u Jagodini na dva mesta - u Ribniku 42 a u Bresju 30,9 odsto, u Užicu 18 odsto upisanih birača. Do 14 sati izlaznost u Nišu 17,95 odsto birača.

12.05 - U Bačkoj Topoli do 12 sati na biračkom mestu broj devet glasalo je 14,6 odsto upisanih birača, javlja reporter RTS-a.

11.15 - Do 11 sati u Vranju je glasalo oko 10 odsto birača, u Jagodini na dva mesta 18 i 13 odsto. Do 10 sati u Nišu je na pet biračkih mesta glasalo 7,7 odsto a u Užicu stotinak građana.

08.15 - Reporteri RTS-a javljaju da glasanje protiče bez problema na svim biračkim mestima.

07.05 - Otvorena biračka mesta na kojima će građani glasati.

Svih 15 biračkih mesta otvoreno je na vreme, u sedam časova, a glasalo se do 20 sati, kada je prestala da važi i izborna tišina.

Danas se ponovo glasalo na biračkom mestu 22 na Novom Beogradu i 48 u beogradskoj opštini Palilula, zatim na mestu broj 9 u Bačkoj Topoli, na mestu broj 5 u Sremskim Karlovcima, kao i na biračim mestima 39 i 57 u Jagodini.

Građani su ponovo bili na biralištima i na biračkom mestu 24 u Kladovu, 86 u Užicu, 24 i 65 u Vranju, kao i na pet biračkih mesta u Nišu – na biračkom mestu broj 4 u Medijani, 28 na Paliluli, 13, 16, 23 u Panteleju.

Pravo glasa na tim biračkim mestima ima 19. 631 građani, a za ponovljeno glasanje je štampano 19.729 listića, što obuhvata konačni broj birača na mestima na kojima se glasa i rezervu glasačkih listića od 0,05 odsto od konačnog broja na tim mestima.

Glasanje se sprovodi po izbornim listama koje su utvrđene za narodne poslanike, a RIK je za njihovo sprovođenje obrazovao nove biračke odbore.

Na sednici RIK-a donesena su rešenja o obrazovanju biračkih odbora i imenovanju predsednika, članova i njihovih zamenika u stalnom, kao i članova u proširenom sastavu.

RIK je takođe, po principu dobrovoljnog prijavljivnja svojih članova, imenovao dodatne koordinatore RIK-a za osam okruga.

Predsednik RIK-a Dejan Đurđević rekao je da će u svakom biračkom mestu biti obezbeđen po jedan statističar.

Glasački listići za ponovljene izbore su bele boje, a kontrolni list za proveru ispravnosti glasačke kutije svetlo ljubičaste.

Iz Republičke izborne komisije preliminarne rezultate izbora najavljuju za sredu veče.

Neizvesnost se suštinski tiče samo dve liste koje su oko cenzusa, a pre svega liste DSS-Dveri.

Prema podacima sa 99,82 odsto obrađenih biračkih mesta, koje je RIK saopštila u petak ujutru, ispod cenzusa je lista Dveri-DSS, sa 4,99 odsto glasova, dok je lista SDS-LDP-LSV osvojila 5,02 odsto glasova.

Sve drugo je, osim možda malog pomeranja u broju mandata, potpuno jasno.

Lista okupljena oko SNS osvojila je 48,24 odsto glasova, više nego sve ostale stranke zajedno.

SPS je osvojila 10,96 odsto, SRS 8,11 odsto, DS 6,03 odsto, "Dosta je bilo" 6,03 odsto, SVM 1,50 odsto glasova, lista Muamera Zukorlića 0,86 odsto, SDA Sandžaka 0,80 odsto, Ruska stranka 0,36 odsto, Partija za demokratsko delovanje 0,43 odsto.